BBIK วิ่ง 4% ลุ้นดีลซื้อหุ้น “IT-CAT” ดันผลงานปีนี้โต 50%
BBIK บวก 4% รับข่าวปิดดีล ซื้อหุ้น “IT-CAT” ในสัดส่วนร้อยละ 40 เพื่อเพิ่มขีดความสามารถในการนำเสนอผลิตภัณฑ์และโซลูชันด้านทรัพยากรบุคคลบนระบบคลาวด์ หวังดันผลงานปีนี้โตไม่ต่ำกว่า 50%
BBIK บวก 4% รับข่าวปิดดีล ซื้อหุ้น “IT-CAT” ในสัดส่วนร้อยละ 40 เพื่อเพิ่มขีดความสามารถในการนำเสนอผลิตภัณฑ์และโซลูชันด้านทรัพยากรบุคคลบนระบบคลาวด์ หวังดันผลงานปีนี้โตไม่ต่ำกว่า 50%
19 เม.ย. 2565

ผู้สื่อข่าวรายงานว่าวันนี้ (19 เม.ย. 2565) ราคาหุ้นบริษัท บลูบิค กรุ๊ป จำกัด (มหาชน) หรือ BBIK ณ เวลา 16:07 น. อยู่ที่ระดับ 66.75 บาท เพิ่มขึ้น 2.75 บาท หรือ 4.30% โดยทำจุดสูงสุดที่ 67 บาท และทำจุดต่ำสุดที่ 63.75 บาท ด้วยมูลค่าการซื้อขาย 85.86 ล้านบาท

โดยราคาหุ้น BBIK ที่ปรับขึ้นมาบนกระดานนั้นคาดจะมาจากการที่บริษัทฯ ประกาศเข้าซื้อหุ้น บริษัท ไอที-แคท จำกัด หรือ IT-CAT ในสัดส่วนร้อยละ 40 จากผู้ถือหุ้นเดิม เพื่อเพิ่มขีดความสามารถในการนำเสนอผลิตภัณฑ์และโซลูชันด้านทรัพยากรบุคคลบนระบบคลาวด์ (HR Cloud Solution) ภายใต้ชื่อ “HumanOS” ที่พัฒนาโดย ไอที-แคท เชื่อสามารถสร้างรายได้ประจำที่มั่นคงในระยะยาว (Recurring income) และตอกย้ำความเป็นผู้นำในอุตสาหกรรมเทคโนโลยีด้านดิจิทัลทรานส์ฟอร์เมชันครบวงจร
นายพชร อารยะการกุล ประธานเจ้าหน้าที่บริหาร BBIK เปิดเผยว่า ปัจจุบันการบริหารจัดการทรัพยากรบุคคลเป็นสิ่งสำคัญ มากสำหรับทุกองค์กร เพราะบุคลากรเป็นหนึ่งในกลไกหลักที่ขับเคลื่อนองค์กรให้เติบโตได้อย่างมีเสถียรภาพและยั่งยืน ประกอบกับกระแสการทำงานรูปแบบใหม่อย่าง Work from Anywhere หรือ Remote Work ส่งผลให้เกิดความต้องการนำเทคโนโลยีมาใช้ในการบริหารจัดการทรัพยากรบุคคลเพิ่มสูงขึ้นอย่างต่อเนื่อง ดังนั้นจึงให้ความสนใจในผลิตภัณฑ์ที่เกี่ยวกับการบริหารจัดการทรัพยากรบุคคลที่มีประสิทธิภาพ จนนำไปสู่การตัดสินใจลงทุนในครั้งนี้ โดยบริษัทฯ เชื่อมั่นว่าความเชี่ยวชาญในการออกแบบและพัฒนาแอปพลิเคชันของ ไอที-แคท โดยเฉพาะระบบปฏิบัติการสำหรับงานทรัพยากรบุคคล ชื่อ “HumanOS” ที่ได้รับความไว้วางใจจากลูกค้าจำนวนมาก จะเป็นการสร้างจุดแข็งด้านผลิตภัณฑ์ให้กับบริษัทฯรวมถึงตอบสนองทุกมิติความต้องการของลูกค้า
“เรารู้สึกตื่นเต้นที่ได้ร่วมลงทุนใน ไอที-แคท ซึ่งเป็นบริษัทที่มีความโดดเด่นในด้านการบริการซอฟต์แวร์บนระบบคลาวด์ หรือ Software-as-a-Service (SaaS) ในระดับองค์กร มีประสบการณ์ในการให้บริการแก่ลูกค้าองค์ขนาดใหญ่มากกว่า 10 ปี อีกทั้งไอที-แคทยังมีฐานผู้ใช้งานระบบ HumanOS มากกว่า 1 แสนราย โดยการเข้าซื้อหุ้นของ ไอที-แคท ในสัดส่วน 40% ครั้งนี้ เชื่อว่านอกจากจะเป็นการเพิ่มขีดความสามารถในการแข่งขันให้บลูบิคแล้ว ยังทำให้บริษัทฯสามารถขยายฐานลูกค้าไปสู่องค์กรขนาดกลางและเล็กผ่านการนำเสนอผลิตภัณฑ์ของไอที-แคท รวมถึงพัฒนาโซลูชันใหม่ๆ เพื่อสร้างโอกาสทางธุรกิจในอนาคตจากฐานผู้ใช้งานเดิมได้อีกด้วย ในขณะเดียวกันบลูบิคจะช่วยกำหนดแผนยุทธศาสตร์เพื่อขยายฐานผู้ใช้งานระบบ HumanOS ของไอที-แคทให้กว้างมากขึ้นได้ด้วยการพัฒนากลยุทธ์ทางการตลาดให้แข็งแกร่งกว่าเดิม” นายพชร กล่าว
สำหรับการเข้าลงทุนในบริษัท ไอที-แคท ครั้งนี้ เป็นไปตามแผนการลงทุนของบลูบิคที่วางไว้ สำหรับปี พ.ศ. 2565 นี้ ซึ่งการขยายธุรกิจและบริการผ่านการเข้าซื้อกิจการอย่างต่อเนื่องของบริษัทฯ แสดงให้เห็นถึงขีดความสามารถในการเติบโตและตอกย้ำความเชื่อมั่นว่าผลประกอบการในปีนี้ จะเติบโตไม่ต่ำกว่า 50% ตามที่คาดการณ์ไว้ โดยบลูบิคยังคงมองหาโอกาสการลงทุนในธุรกิจใหม่ๆ ที่จะเข้ามาเสริมประสิทธิภาพการดำเนินงานอย่างต่อเนื่องเพื่อบรรลุพันธกิจของการเป็น Venture Builder อีกด้วย
ขณะเดียวกันนายศราวุฒิ นูพลกรัง ผู้บริหารและผู้ก่อตั้ง บริษัท ไอที-แคท จำกัด เปิดเผยว่า ไอที-แคท เป็นผู้เชี่ยวชาญในการออกแบบและพัฒนาแอปพลิเคชันบนเว็บไซต์ (Web-based application) และแอปพลิเคชันบนโทรศัพท์มือถือ (Mobile Application) ที่ได้รับความไว้วางใจจากหน่วยงานภาครัฐและเอกชนจำนวนมาก โดยการเข้ามาเป็นส่วนหนึ่งของบลูบิคถือเป็นอีกก้าวที่สำคัญ เนื่องจากเป็นการผนึกความเชี่ยวชาญด้านดิจิทัลทรานส์ฟอร์เมชันของบลูบิคเข้ากับความสามารถด้านการออกแบบและพัฒนาแอปพลิเคชันของไอที-แคทจะเป็นการเพิ่มศักยภาพและความแข็งแกร่งให้กับทั้งสององค์กร
ส่วนนายชาวดี บารมี ผู้ร่วมก่อตั้ง ไอที-แคท และผู้ดูแลระบบ “HumanOS” เปิดเผยว่า “HumanOS” เป็นโซลูชันด้านทรัพยากรบุคคลที่สามารถรองรับความต้องการที่ซับซ้อนของแต่ละองค์กรได้อย่างมีประสิทธิภาพ อาทิ ระบบการลงเวลาเข้า-ออกงาน การลา การทำงานล่วงเวลา และการทำงานนอกสถานที่ โดยพนักงานสามารถทำรายการด้วยตนเองบนมือถือได้อย่างสะดวกและง่ายดาย อีกทั้งยังมีระบบเพื่อกระบวนการจัดการเอกสารและการอนุมัติ (Workflow) ตลอดจนงานหลังบ้านสำหรับหน่วยงาน HR เช่น การคำนวนเงินเดือน ประกันสังคม ภาษี กองทุน ประเมินผล และฝึกอบรม เป็นต้น ซึ่งในปัจจุบันระบบ “HumanOS” ได้รับความนิยมจากองค์กรธุรกิจอย่างมากเพราะสามารถช่วยลดค่าใช้จ่ายได้อย่างมีประสิทธิภาพ เนื่องจากระบบปฏิบัติการของ “HumanOS” ทำงานบนระบบคลาวด์ จึงสามารถประหยัดงบประมาณด้านการดูแลและบำรุงรักษาอุปกรณ์ไอที